钦定古今图书集成/明伦汇编/官常典/第537卷 > 丘福
## 钦定古今图书集成/明伦汇编/官常典/第537卷 > 丘福

按《明外史》本传：“福，凤阳人。起卒伍，事燕王藩邸，积年
劳，为燕山中护卫千户。燕师起，与朱能、张玉首夺九
门。大战真定，突入子城。战白沟河，以劲卒𢭏中坚。夹
河、沧州、灵壁诸大战，皆为军锋。盛庸兵扼淮，福与能
将数百人西行二十里，自上流潜济。猝薄南军鸣炮，
南军惊突其陈，陈动，庸走，尽得战舰，军乃得渡淮。以”
功累迁至都督佥事。福为人朴戆騺勇，画谋智计不
如玉，敢力战深入，与能埒。每战胜，诸将争前效卤获，
福独后。王每叹曰：“丘将军功我自知之。”即位，大封功
臣，第福为首，曰“奉天靖难推诚宣力武臣。”特进、荣禄
大夫、右柱国、中军都督府左都督、淇国公。食禄二千
五百石，与世券。汉王高煦数将兵有功，成祖爱之。福，
武人，与善，数劝立为太子。帝犹豫久之，竟立《仁宗》为
太子，而福为太子太师，加岁禄一千石。永乐七年七
月出塞，至胪胊河，败殁。先是，本雅失里杀使臣郭骥，
帝大发兵讨之。命福佩大将军印，为总兵，武城侯王
聪、同安侯火真为左右副总兵，靖安侯王忠、安平侯
李远为左右参将，以十万骑行。帝知福敢战轻敌，陛
辞日，谕以“兵事须慎重，自开平以北即不见寇，宜时
时如对敌，日夜谨斥堠，勿易敌为所绐。”已行，又赐敕
戒谕福出塞，以千馀人先至胪胊河南，遇游骑，击败
之。遂渡河，获其尚书一人，饮之酒，问：“本雅失里今安
在？”答言：“闻大兵来，惶恐欲北走，去此可三十里。”福大
喜曰：“当疾驰擒之。”诸将请俟诸军集，侦虚实而后进，
福不从。以尚书为乡导，直薄敌营与战，相持二日。每
战，敌辄佯败引去，福锐乘之。安平侯谏曰：“将军轻信
敌间，悬军转斗。敌示弱，诱我深入，进必不利，退则惧
为所乘。独可结营自固，昼扬旗伐鼓，出奇兵与挑战，
夜多燃炬鸣炮，张军势使彼莫测。俟我军毕至，并力
攻之，必捷，否亦可全师而还。始，天子与将军言何如，
而遂忘之乎？”武城侯亦力言不可。福皆不听。欲遣同
安侯往敌营诈求和，率精骑劫之，未行，福厉声曰：“违
命者斩！”即先驰，麾士卒行，控马者皆泣下，诸将不得
已与俱。俄而敌骑大至，围之数重，武城侯战死，福及
诸将皆被执遇害，一军皆没。帝震怒，以诸将无足任
者，决亲征。夺福世爵，徙其家海南。